টি-টোয়েন্টি বিশ্বকাপ ২০২২: জসপ্রিত বুমরাহ'র না থাকা কেন ভারতের জন্য বড় দুশ্চিন্তা
জসপ্রিত বুমরাহ'র জায়গা কেউ নিতে পারবে না, এমনটাই মনে করেন ভারতের সাবেক ক্রিকেটার ওয়াসিম জাফর।
জনপ্রিয় ক্রিকেট ওয়েবসাইট ইএসপিএনক্রিকিনফোর বিশ্লেষণে তিনি বলেন, "ভারতে এখন অনেক ক্রিকেটার আছে, অনেক বৈচিত্র্য আছে কিন্তু বুমরাহ স্পেশাল। তার জায়গা কেউই নিতে পারবে না।"
চোটের কারণে ভারতের তারকা ফাস্ট বোলার জসপ্রিত বুমরাহ বিশ্বকাপে খেলছেন না এটা অনেকদিন ধরেই শোনা যাচ্ছিল গণমাধ্যমে অবশেষে গত রাতে নিশ্চিত করেছে ভারতের ক্রিকেট নিয়ন্ত্রক সংস্থা- বিসিসিআই।
বুমরাহ দুই দিকেই ভালো বল করেন, পাওয়ারপ্লে এবং ইনিংসের শেষের দিকে।
তাই বুমরাহ না থাকা অবশ্যই ভারতের জন্য বড় একটা ধাক্কা বলছেন ওয়াসিম জাফর।
জসপ্রিত বুমরাহ'র না থাকা, প্রতিপক্ষ দলের ক্রিকেটাররাও গুরুত্বের সাথে দেখছেন, অস্ট্রেলিয়ান ফাস্ট বোলার জশ হ্যাজলউড বলেছেন, "টি-টোয়েন্টি ক্রিকেটে বুমরা যেমন বোলার, ভারত তাকে মিস করবে এটুকু নিশ্চিত।"
ভারতে আরও অনেক ফাস্ট বোলার আছেন, কিন্তু জসপ্রিত বুমরাহ বিশ্বেই একজন, তাকে 'স্পেশাল বোলার' বলছেন জাফর।
বুমরাহ বলটা অনেক দেরিতে ছাড়েন, ফাস্ট বোলারদের ক্ষেত্রে যেটা খুবই বিরল, ব্যাটসম্যান ক্রিজে দাঁড়িয়ে বল ছাড়ার মুহূর্তটা অনেক সময়ই বুঝতে পারেন না- যে কারণে বুমরাহ যখন ইয়র্কার বল করেন সেটা খেলা মুশকিল হয়ে যায়।
হৈচৈ ফেলেছেন ভারতের নতুন ক্রিকেট সেনসেশন উমরান মালিক
'রানপ্রতি ডিসকাউন্টের' লিটন দাস যেভাবে বিশ্বসেরাদের কাতারে
মারকুটে ব্যাটিংয়ে ভারতকে জেতাচ্ছেন 'বিরল প্রতিভা' ঋষভ পন্থ
টি-টোয়েন্টি ক্যারিয়ারে বুমরাহ ওভারপ্রতি ৬.৬২ রান দিয়েছেন যা এই যুগে, এই ফরম্যাটের ক্রিকেটে খুবই ভালো ইকোনমি রেট।
এখন যেহেতু জসপ্রিত বুমরাহ নেই অস্ট্রেলিয়ার মাটিতে বিশ্বকাপে, ভারতের ক্রিকেট টিম ম্যানেজমেন্ট এখন ভাবনায় আছে, এই ক্ষতি কী করে কমানো যায়।
একটি উপায় নিয়ে এখন কাজ করছে বিসিসিআই, সরাসরি একজন ফাস্ট বোলারের বিপরীতে একজন ফাস্ট বোলার খেলানো, এজন্য মোহাম্মদ শামি ও দীপক চাহারের কথা ভাবছেন তারা।
কিন্তু শামি ওভারপ্রতি প্রায় ১০ এর মতো রান দেন, এটা তাদের জন্য একটা ভাবনার বিষয়।
মোহাম্মদ সিরাজ আরেকজন ফাস্ট বোলার যিনি বুমরার জায়গায় খেলতে পারেন।
তবে দীপক চাহারের একটা বড় দুর্বলতা হলো, শামি বা সিরাজের মতো গতি নেই তার বলে।
অস্ট্রেলিয়ার মাটিতে গতি একটা বড় নিয়ামক হয়ে উঠবে।
শেন ওয়াটসন আন্তর্জাতিক ক্রিকেট কাউন্সিলে দেয়া সাক্ষাৎকারে সিরাজের কথাই বলেছেন।
"বুমরাহ পেস ও বাউন্সে দারুণ কাজ করেন। সিরাজ এখনও বুমরার মতো করে না হলেও অস্ট্রেলিয়ায় কাজে দেবেন।"
অস্ট্রেলিয়ার মাটিতে সিরাজের টেস্ট ক্রিকেটে পারফর্ম করার ইতিহাস আছে।
আন্তর্জাতিক ক্রিকেট কাউন্সিল- আইসিসির ওয়েবসাইটের বিশ্লেষণে বলা হচ্ছে ভারত বুমরাহ সংক্রান্ত সংকট সমাধানে ব্যাটিংয়েও জোর দিতে পারে, যাতে করে বোলারদের ওপর চাপ কমে।
হার্দিক পান্ডিয়া পেস বোলিং করেন, সাথে ভালো বল করতে পারেন।
কিং বাবর ট্রেন্ডিং টুইটারে, 'ব্যাটসম্যান বাবর' আসলে কতোটা ভালো
মোসাদ্দেক হোসেন সৈকত যেসব প্রশ্নের উত্তর হতে পারেন
লর্ডসে একটি রান আউটকে ঘিরে ক্রিকেট বিশ্বে কেন এত তর্কাতর্কি?
হারশাল প্যাটেল, ভুবনেশ্বর কুমার, আকশার প্যাটেল ও রাভিচান্দ্রান আশউইন বোলার হিসেবে পরিচিত হলেও ব্যাট হাতে ভালো করতে পারেন।
তবে এসব কিছুই বিকল্প, বুমরাহর না থাকা ভারতের দলের টিম ম্যানেজমেন্টকে একটা চাপে রাখবেই।
যেমনটা মনে করছেন ক্রিকেট বিশ্লেষক ও লেখক বোরিয়া মজুমদার, "বিশ্বেই জসপ্রিত বুমরাহ'র মতো কেউই নেই। এজন্যই তিনি সেরা ও অনন্য।"
একটি টুইটে মি. মজুমদার লিখেছেন, "জসপ্রিত বুমরাহ'র জায়গায় যেই খেলবেন তার মাথায় চাপ থাকবে। কারণ বুমরাহ যেভাবে শেষ ওভারগুলোতে বল করেন। এমনটা খুব কম বোলারই পারেন। তবে আপাতত মনে হচ্ছে অভিজ্ঞতার দিক থেকে শামি ভালো অপশন।"
তবে জসপ্রিত বুমরাহ'র এই না থাকা ভারতের ক্রিকেটে ইন্ডিয়ান প্রিমিয়ার লিগের প্রভাব নিয়েও বিতর্ক নতুন করে জাগিয়ে তুলছে।
বিবিসি ফাইভ লাইভের ধারাভাষ্যকার নিকেশ রুঘানি টুইটারে লিখেছেন, "জসপ্রিত বুমরাহ ২০১৯ সাল থেকে আইপিএলের ৬০টি ম্যাচের ৫৯টিতেই খেলেছেন। এই সময়ে ভারত ৭১টি ম্যাচ খেলেছে, বুমরাহ খেলেছেন ১৬টিতে।"
মাত্র দুই সপ্তাহ আগেই পিঠের চোট থেকে সেরে উঠেছেন বলে খবর এসেছিল।
এরই মাঝে তার পিঠের ব্যথা বেড়েছে এবং শেষপর্যন্ত বিশ্বকাপে না খেলার যে গুঞ্জন ছিল সেটাই সত্য হলো।
এর আগে ২০১৮ সালে ইংল্যান্ড সফরে বুড়ো আঙ্গুলে চোট পেয়ে সিরিজ থেকে ছিটকে গিয়েছিলেন।
শেষ পর্যন্ত শুধু ইংল্যান্ডের বিপক্ষে পাঁচ ম্যাচ সিরিজের শেষ তিনটি টেস্ট খেলতে পারেন তিনি।
যে চোটের কারণে এবারের টি-টোয়েন্টি বিশ্বকাপে খেলতে পারবেন না বুমরাহ একই চোট পেয়েছিলেন তিনি ২০১৯ সালের ওয়েস্ট ইন্ডিজ সফরে।
পিঠের নিচের দিকের ব্যথার কারণে পুরো সফর খেলতে পারলেও সফরের শেষে ভুগেছিলেন তিনি।
হরভজন সিং ও ইরফান পাঠানের পর তৃতীয় ভারতীয় ক্রিকেটার হিসেবে বুমরাহ ওই সফরে টেস্ট হ্যাটট্রিক পেয়েছিলেন।
সব ফরম্যাটে টানা খেলার পরে, দক্ষিণ আফ্রিকার বিপক্ষে টেস্ট সিরিজে খেলতে পারেননি।
তখন থেকেই সমস্যা ঘনীভূত হয়, যুক্তরাজ্যে গিয়ে চিকিৎসা করান বুমরাহ, এরপর রঞ্জি ট্রফিতে খেলে নিজের ফিটনেস প্রমাণ করে জাতীয় দলে ফিরেছিলেন এই ফাস্ট বোলার।
২০২০-২১ মৌসুমে পাকস্থলীর সমস্যায় পড়েন বুমরাহ।
২০২১ সালের জানুয়ারি মাসে সিডনি টেস্টে মাঠেই চোট অনুভব করেন তিনি। এরপর ব্রিজবেনে শেষ টেস্টে খেলতে পারেননি বুমরা।
সবশেষ চলতি বছরের অগাস্ট মাসে পিঠের চোটের কারণে প্রথমে এশিয়া কাপ, এরপর এবারে টি-টোয়েন্টি বিশ্বকাপের দল থেকেই ছিটকে গেলেন জসপ্রিত বুমরাহ।

জসপ্রিত বুমরাহ'র জায়গা কেউ নিতে পারবে না, এমনটাই মনে করেন ভারতের সাবেক ক্রিকেটার ওয়াসিম জাফর।